Klokken 8.15 onsdag morgen er en mand blevet fremstillet i grundlovsforhør ved retten i Hjørring. Det er ikke meget, der er kommet frem grundlovsforhøret, fordi det blev holdt for dobbeltlukkede døre. Det står dog klart, at der er tale om den mand, der er anholdt i forlængelse af skyderiet på asylcenteret i Dronninglund natten til tirsdag. Manden er ifølge efterforsker Claus Danø ved Nordjyllands Politi varetægtsfængslet i fire uger, frem til den 23. maj. Manden kærede med det samme fængslingen til landsretten. Skyderiet mod asylcenteret i Dronninglund skete klokken 02.37 natten til tirsdag. Der blev skudt med et haglgevær ind gennem vinduet til et værelse, hvor to personer opholdt sig. Ingen kom til skade ved skyderiet. Der vides stadig ikke noget om mandens motiv for at skyde.

Referat:
En mand er efter grundlovsforhør fængslet i fire uger for at skyde efter to personer på asylcenter i Dronninglund.